[{"text_idx": "#000001", "text": "Mi unuafoje vizitis C\u0302inion en la jaro 1975. Post tio multe s\u0302ang\u0302ig\u0302is la enlanda politiko kaj diplomatio de la lando. En la sekvaj jardekoj mi multfoje vizitis C\u0302inion kaj pli kaj pli admiris g\u0302ian kvinmil-jaran civilizacion. Ankau\u0306 c\u0302i tiu libro de Xi Jinping, la nuna prezidanto de C\u0302inio, utilas al mi tre multe tiurilate."}, {"text_idx": "#000002", "text": "En majo 2012 mi ekkonis Xi Jinping en Pekino, kaj en novembro li estis elektita kiel la g\u0302enerala sekretario de la Komunista Partio de C\u0302inio. Observinte la du jarojn depost lia enoficig\u0302o, mi pli profunde ekkomprenas, ke dum la pasintaj 40 jaroj okazis grandegaj s\u0302ang\u0302oj al la interesoj, zorgoj kaj perspektivo de la c\u0302inaj altrangaj politikistoj, sed samtempe ili persiste tenas la tradicion de C\u0302inio en la flankoj de enlanda politiko kaj diplomatio."}, {"text_idx": "#000003", "text": "Post la 35-jara rapida kreskado en la reformado kaj malfermo, la c\u0302ina ekonomio en sia totala kvanto jam saltis al la dua vico de la mondo, kaj okupos la unuan lokon post ne longe -- tia antau\u0306vido sin pravigas per la relativa stabileco de tiu c\u0302i lando kaj g\u0302iaj altranguloj. La nova generacio de la c\u0302inaj s\u0302tatgvidantoj kun Xi Jinping en la centro firme kredas je la nuna evolu-modelo, tamen samtempe devas trakti taskojn kompleksajn, gravajn kaj malfacilajn alportitajn de la rapida kreskado de la ekonomio. Ili devas antau\u0306enpus\u0302i la komunan disvolvig\u0302on de novtipa industriigo, informa socio, urbanizado kaj agrikultura modernigo, kaj samtempe stimuli investadon kaj konsumadon; ili ankau\u0306 devas antau\u0306enigi la reformadon de la financa industrio. Xi Jinping precipe zorgas pri la problemoj kau\u0306zataj de korupteco, poluado, kontrau\u0306leg\u0302a okupado de terpeco, konfliktoj inter laboristoj kaj kapitalistoj, kaj manko de sekureco de mang\u0302aj\u0302oj ."}, {"text_idx": "#000004", "text": "Tiu kiu nuntempe vizitas C\u0302inion trovas, ke la lando samtempe antau\u0306enpus\u0302as la laborojn por reformado en diversaj kampoj. La rajtoj de kamparanaj laborantoj estas pli bone garantataj, kaj aperas agrikulturaj entreprenoj pli grandaj kaj pli prosperaj."}, {"text_idx": "#000005", "text": "Post la Dua Mondmilito la landoj okcident-eu\u0306ropaj pas\u0302on post pas\u0302o alprenis racian sintenon al C\u0302inio . La du kontinentoj, Azio kaj Eu\u0306ropo, unue lau\u0306grade proksimig\u0302is unu al la alia en la ekonomia kampo. Nun la Eu\u0306ropa Unio estas la plej granda komerca partnero de C\u0302inio, kaj C\u0302inio estas la dua de EU. La rilatoj inter C\u0302inio kaj Germanio nun estas en sia plej bona tempo en la historio."}, {"text_idx": "#000006", "text": "Sed estas bedau\u0306rinda afero por mi, ke la c\u0302inaj altranguloj c\u0302iam pli multe komprenas Eu\u0306ropon ol inverse. La nova verko de Xi Jinping estas utila provo por s\u0302ang\u0302i tian nunan staton. La libro rakontas al alilandaj legantoj, kian filozofion la c\u0302inaj gvidantoj sekvas kaj kia strategia gvidlinio direktas la disvolvig\u0302on de C\u0302inio."}, {"text_idx": "#000007", "text": "Dank' al tia libro la mondo povas pli bone kompreni la disvolvig\u0302on de C\u0302inio, precipe g\u0302iajn enlandan politikon kaj diplomation. Xi Jinping esperas realigi la C\u0302inan Revon tiel ke C\u0302inio povu farig\u0302i potenca lando en la mondo."}, {"text_idx": "#000008", "text": "Libro kiel tiu c\u0302i helpas al la legantoj havigi al si objektivan komprenon pri C\u0302inio el la historiaj kaj diversaj aliaj vidpunktoj, kaj sekve pli bone scii pri la lando kaj c\u0302iuflanke koni g\u0302in. Ofte la okcidento malfacile povas subpremi sian emon prediki al C\u0302inio kaj g\u0302iaj gvidantoj, sed tia emo kutime fontas el manko de scioj kaj aroganteco. Ili devus rezigni tian sintenon kaj lasi justan konkurencon funkcii."}]